La SPAB llança la campanya “Este estiu no l’abandones. Ell mai ho faria!” per a frenar l’abandó animal en les vacances
2025-07-24

La Societat Protectora d’Animals de Burjassot (SPAB) ha posat en marxa la campanya estival Este estiu no l’abandones. Ell mai ho faria!, amb la qual busca conscienciar a la ciutadania sobre el greu problema de l’abandó animal, que cada any s’accentua durant les vacacions d’estiu.

L’entitat animalista recorda que “cada estiu milers d’animals són abandonats, víctimes de la irresponsabilitat humana”. Si bé alguns tenen la sort de creuar-se amb persones solidàries que els ofereixen una nova oportunitat, “molts altres no corren amb la mateixa sort i la vida es converteix en un camí solitari marcat per la por, la fam i la indiferència. Mai arriben a conéixer la calor d’un abraç ni la seguretat d’una llar”.

La SPAB insisteix que adoptar un animal implica adquirir un compromís durador, ja que les mascotes estan legalment reconegudes com a membres del nucli familiar. Per això, i davant l’absència del domicili habitual durant les vacances, la SPAB anima als responsables a “buscar alternatives perquè els seus companys de quatre potes reben, durant eixe període, les atencions necessàries“. En cap cas, han d’acabar abandonats al carrer ni ‘empresonats’ dins de la seua pròpia casa, sense cures ni supervisió.

La SPAB difondrà la campanya amb l’objectiu de fomentar la responsabilitat, previndre l’abandó i promoure alternatives ètiques per a la cura dels animals de companyia durant l’estiu.